## Pravilnik o uvjetima glede prostora, opreme i potrebnih stručnih i drugih djelatnika centra za socijalnu skrb i podružnice

### NN 148/1998 (16.11.1998.), Pravilnik o uvjetima glede prostora, opreme i potrebnih stručnih i drugih djelatnika centra za socijalnu skrb i podružnice

# **MINISTARSTVO RADA I SOCIJALNE SKRBI**

Na osnovi članka 84. stavka 2. Zakona o socijalnoj skrbi ("Narodne novine",
broj 73/97) ministar rada i socijalne skrbi donosi

## **PRAVILNIK**

### **O UVJETIMA GLEDE PROSTORA, OPREME I POTREBNIH STRUČNIH I DRUGIH DJELATNIKA CENTRA ZA SOCIJALNU SKRB I PODRUŽNICE**

I. OPĆE ODREDBE

Članak 1.

(1) Ovim se Pravilnikom propisuju uvjeti glede prostora, opreme i potrebnih
stručnih i drugih djelatnika centra za socijalnu skrb (u daljnjem tekstu
centar) i njegove podružnice.

(2) Prostorije centra i podružnice trebaju udovaljavati i uvjetima utvrđenim
urbanističkim, građevinskim, tehničkim, sanitarnim, požarno preventivnim
propisima kao i propisima o zaštiti okoliša.

II. UVJETI GLEDE PROSTORA I OPREME

Članak 2.

(1) Sjedište centra u pravilu treba biti u gradu.

(2) Sjedište podružnice u pravilu treba biti u naselju, povezano javnim
prijevozom.

Članak 3.

(1) Prilaz objektu centra i podružnice treba biti bez arhitektonskih
prepreka.

(2) Ulaz u prostorije treba omogućavati nesmetani ulazak osoba u invalidskim
kolicima i drugih teže pokretnih osoba.

Članak 4.

(1) Centar treba imati određeni broj svrsishodno raspoređenih prostorija
za obavljanje svoje djelatnosti kao što su: čekaonica, prostorija za pojedinačni
rad s korisnikom, prostorija za grupni rad s korisnicima, prostorija za
zajednički rad djelatnika, prostorije za rad administrativnih i drugih
djelatnika, prostorije za čuvanje dokumentacije i arhive, te sanitarni
čvor.

(2) Stručni djelatnici u centru odnosno podružnici u pravilu koriste
odvojene prostorije, a iznimno jednu prostoriju mogu koristiti najviše
dva stručna djelatnika.

(3) Podružnica treba imati određeni broj prostorija za svoj rad sukladno
potrebama djelatnosti koju obavlja.

Članak 5.

(1) Oprema centra i podružnice treba biti takva da odgovara namjeni
pojedinih prostorija.

(2) Prostorije centra i podružnice trebaju biti opremljene uredskim
i drugim stolovima i stolicama, ormarima, telefonom, telefaksom, računalima,
sefom te drugom uredskom opremom.

Članak 6.

Centar odnosno podružnica za obavljanje terenskog dijela posla treba
imati motorno vozilo.

Članak 7.

Centar za socijalnu skrb koji obavlja i poslove zbrinjavanja djece odbjegle
iz obitelji ili ustanove, provodi odgojne mjere nad djecom s poremećajima
u ponašanju izvan vlastite obitelji ili s boravkom u obitelji mora udovovaljati
uvjetima propisanim Pravilnikom o vrsti domova za djecu i domova za odrasle
osobe i njihovim zadaćama te uvjetima u pogledu prostora, opreme i potrebnih
stručnih i drugih djelatnika doma socijalne skrbi.

Članak 8.

(1) Ako centar obavlja poslove pružanja pomoći i njege u kući sukladno
odredbi stavka 2. članka 82. Zakona o socijalnoj skrbi mora udovoljavati
uvjetima glede opreme i prostora sukladno odredbama Pravilnika o uvjetima
glede prostora, opreme, stručnih i drugih djelatnika centra za pomoć i
njegu.

(2) Za obavljanje poslova iz stavka 1. ovog članka centar treba imati
najmanje jedno motorno vozilo.

Članak 9.

(1) Centar koji obavlja i poslove savjetovališta treba imati prostoriju
u kojoj je moguće provoditi rad s pojedincem, obitelji i grupom.

(2) Za rad savjetovališta mogu se, izvan radnog vremena, koristiti i
druge prostorije centra.

Članak 10.

(1) Prostorije savjetovališta trebaju biti opremljene prikladnim uredskim
namještajem i telefonom, kao i drugom potrebnom opremom.

(2) Oprema savjetovališta treba biti prilagođena potrebama djelatnosti
koju savjetovalište obavlja.

III. UVJETI GLEDE POTREBITIH STRUČNIH I DRUGIH DJELATNIKA

Članak 11.

(1) Broj i vrsta stručnih djelatnika u centru ovisi o broju i vrsti
korisnika, vrsti i opsegu specifičnih problema i poteškoća za koje je centar
osnovan, broju stanovnika, zemljopisnim obilježjima područja mjesne nadležnosti
centra, odnosno o vrsti poslova utvrđenih statutom centra.

(2) Broj i vrsta stručnih djelatnika u podružnici ovisi o djelatnosti
podružnice određenoj rješenjem o osnivanju i općim aktom centra.

Članak 12.

(1) Stručne poslove općeg socijalnog rada obavljaju socijalni radnik
i pravnik.

(2) Za obavljanje poslova iz stavka 1. ovog članka centar, odnosno podružnica
treba imati zaposlenog najmanje jednog socijalnog radnika za područje na
kojem živi 8000-10000 stanovnika, a na četiri socijalna radnika zaposlen
je najmanje jedan pravnik.

Članak 13.

(1) Stručne poslove u svezi sa zaštitom braka, zaštitom djece čiji roditelji
žive odvojeno i djece o kojima se roditelji valjano ne brinu u centru obavlja
tim kojeg čine socijalni radnik, pravnik i psiholog.

(2) Jedan tim iz stavka 1. ovog članka pruža stručnu pomoć i poduzima
mjere obiteljsko-pravne zaštite najviše za 180 obitelji godišnje.

Članak 14.

(1) Stručne poslove skrbništva i zaštite imovinskih interesa djece pod
roditeljskom skrbi u centru obavlja tim kojeg čine pravnik i socijalni
radnik.

(2) Poslove iz stavka 1. ovog članka rješava jedan tim ako je do 200
skrbništva i do 50 skrbništva za poseban slučaj godišnje.

Članak 15.

(1) Stručne poslove u svezi s postupcima i mjerama zaštite tjelesno
ili mentalno oštećenih osoba u centru obavljaju socijalni radnik ili defektolog.

(2) Poslove iz stavka 1. ovog članka obavlja jedan stručni djelatnik
za 150 korisnika godišnje.

Članak 16.

(1) Stručne poslove zaštite i tretmana djece i mladeži s poremećajima
u ponašanju u centru obavljaju defektolog - socijalni pedagog ili socijalni
radnik ili psiholog.

(2) Poslove iz stavka 1. ovog članka obavlja jedan djelatnik za 100
osoba godišnje.

(3) Obavljanje poslova iz stavka 1. ovog članka provodi se timski.

Članak 17.

Ukoliko je broj korisnika odnosno predmeta manji od predviđenog člancima
12., 13., 14., 15. i 16. ovog Pravilnika, ravnatelj centra rasporedit će
djelatnike na druge poslove do punog radnog vremena.

Članak 18.

Stručne poslove savjetovališta obavljaju stručni djelatnici utvrđeni
Zakonom o socijalnoj skrbi.

Članak 19.

(1) Za organiziranje poslova pomoći i njege u kući centar treba, ovisno
o broju korisnika, zaposliti potreban broj djelatnika sukladno uvjetima
utvrđenim odredbama Pravilnika o uvjetima glede prostora, opreme i stručnih
djelatnika centra za pomoć i njegu.

(2) Broj zaposlenih djelatnika ovisi o broju očekivanih korisnika usluga
pomoći i njege u kući, njihovim potrebama te veličini i zemljopisnim obilježjima
područja za koje je centar osnovan.

Članak 20.

U centru treba osigurati obavljanje računovodstvenih, financijskih i
administrativnih poslova utvrđenih općim aktom centra.

Članak 21.

Odredbe članka 9., 10. i 18. ovog Pravilnika primjenjuju se za obavljanje
poslova savjetovališta samostalnim radom kao profesionalne djelatnosti.

IV. PRIJELAZNE I ZAVRŠNE ODREDBE

Članak 22.

Stupanjem na snagu ovog Pravilnika prestaju važiti odredbe članaka 10.,
11., 12., 13., 14. i 15. Pravilnika o uvjetima u pogledu prostora, opreme
i potrebnih stručnih i drugih radnika radne organizacije socijalne zaštite
("Narodne novine" broj 56/83 i 55/86).

Članak 23.

Ovaj Pravilnik stupa na snagu osmog dana od dana objave u "Narodnim
novinama".

Klasa: 550-01/98-01/798
Urbroj: 524-04-98-2-1/6
Zagreb, 15. listopada 1998.

Ministar
**Joso Škara**, v. r.

Pravilnik, NN 148/1998-1835